Všeobecné záväzné nariadenie		číslo: 02/2012

Obec Heľpa

v súlade s § 4, § 6, ods. 1, § 11 ods. 4 písmeno g) zákona č. 369/1990 Zb. o obecnom zriadení v znení neskorších predpisov
v y d á v a

VŠEOBECNE ZÁVÄZNÉ NARIADENIE
o dočasnom užívaní prírodného amfiteátra v Heľpe

Návrh tohoto všeobecne záväzného nariadenia (VZN) na pripomienkovanie v zmysle § 6, ods.4 zákona č. 369/1990 Zb. o obecnom zriadení v znení neskorších predpisov Vyvesený na úradnej tabuli obce dňa: 	26. 09. 2012 	
Zverejnený na internetovej stránke obce dňa: 	26. 09. 2012 	
Dátum začiatku lehoty na pripomienkové konanie: 	26. 10. 2012 	
Dátum ukončenia lehoty pripomienkového konania: 	12. 10. 2012 	
Pripomienky zasielať 
- písomne na adresu: Obec Heľpa, Farská 588/2, 976 68  Heľpa
- ústne do zápisnice na Obecnom úrade v Heľpe
- elektronicky na e-mailovú adresu: ouhelpa@stonline.sk
	
Vyhodnotenie pripomienok k návrhu VZN uskutočnené dňa: 	12. 10.2012	

OBEC HEĽPA

Všeobecne záväzné nariadenie
č. 2/2012
o dočasnom užívaní prírodného amfiteátra v Heľpe

Zverejnené pred schválením k pripomienkovaniu : 26.09.2012
Schválené uznesením 	200/2012	zo dňa : 	12. 10. 2012	 
Vyhlásené po schválení dňa : 	15. 10. 2012					  	
Účinnosť nadobúda dňa : 	1. 11. 2012					

V š e o b e c n e  z á v ä z n é   n a r i a d e n i e  
č.  2/2012

Čl. 1
Základné ustanovenia

1. Účelom tohto VZN je určiť podmienky, spôsob a finančné vyrovnanie za dočasné užívanie prírodného amfiteátra,  vo vlastníctve Obce Heľpa. 
2. Dočasným užívaním sa rozumie: 
a) prenájom alebo výpožička amfiteátra na dobu určitú, najviac však na dobu 5 dní v kalendárnom mesiaci s tou istou osobou (nájomcom, vypožičiavateľom) za účelom usporiadania kultúrnych podujatí, osláv, kultúrno-spoločenských akcií. 
3. Prevádzkovateľom je Obec Heľpa, ktorá prostredníctvom Obecného úradu v Heľpe zabezpečuje prevádzku a chod prírodného amfiteátra. 
4. Osobou oprávnenou vo svojom mene a na svoj účet uzatvárať zmluvy o dočasnom užívaní (prenájme, výpožičke) amfiteátra je Obec Heľpa. 

Čl.2
Podmienky dočasného užívania
1. Žiadateľom o dočasné užívanie prírodného amfiteátra prevádzkovaného Obcou Heľpa môže byť fyzická osoba spôsobilá na právne úkony staršia ako 18 rokov alebo právnická osoba. 
2. Žiadateľ, alebo ním poverená osoba v čase užívania zodpovedá najmä za dodržiavanie: 
a) protipožiarnych predpisov, za prísny zákaz manipulovania s otvoreným ohňom v prírodnom amfiteátri
b) za bezpečnosť účastníkov a osôb inak zúčastnených na užívaní nehnuteľnosti, 
c) za poriadok a čistotu v predmete užívania a v jeho okolí, 
d) za dodržiavanie nočného pokoja, 
e) iných pokynov uložených mu Obcou Heľpa vo vzťahu k predmetu a účelu užívania. 
3. Žiadateľ je povinný počínať si tak, aby na predmete užívania nevznikla žiadna škoda. V prípade vzniku škôd alebo závad, ktoré počas doby užívania vzniknú na predmete užívania, sa žiadateľ zaväzuje na svoje náklady odstrániť alebo nahradiť škody, ktoré spôsobil sám alebo osobami, ktoré majú k žiadateľovi a predmetu užívania vzťah (napr. účastníci podujatia, účinkujúci, obslužný personál a pod.) 

Čl. 3
Spôsob užívania

1. Žiadateľ písomne, telefonicky, mailom požiada Obec Heľpa,  prostredníctvom Obecného úradu Heľpa o dočasné užívanie amfiteátra. 
2. Obec Heľpa spracuje zmluvu o dočasnom užívaní (prenájme, výpožičke), ktorou budú stanovené a dohodnuté presné podmienky dočasného užívania nehnuteľností. 
3. Poverený zamestnanec Obce Heľpa odovzdá žiadateľovi objekt najneskôr v deň začiatku užívania, resp. v deň zmluvne dohodnutý účastníkmi. O odovzdaní objektu žiadateľovi a o prevzatí povereným pracovníkom po ukončení dočasného užívania bude spísaný preberací/odovzdávajúci protokol podľa prílohy tohto VZN 

Čl. 4
Finančné plnenie

1. Za dočasné užívanie určenej nehnuteľnosti žiadateľ uhradí čiastku: 

15,00 € za dočasné užívanie 1 deň

a to v hotovosti do pokladne Obecného úradu v Heľpe alebo bankovým prevodom na č. účtu
2002126001/5600 na základe faktúry v lehote splatnosti uvedenej na faktúre. 
2. Cena za dočasné užívanie amfiteátra prevádzkovaného Obcou Heľpa je príjmom obce. 
3. Od úhrady ceny sú oslobodení žiadatelia: organizácie, ktorých zriaďovateľom je Obec Heľpa 
/ Základná škola, Základná umelecká škola, Materská škola/
4. Od úhrady ceny sú oslobodené aj občianske združenia, záujmové organizácie, resp. spolky pôsobiace na území obce Heľpa.

Čl. 5
Záverečné ustanovenie

1. VZN o dočasnom užívaní prírodného amfiteátra bolo schválené Obecným zastupiteľstvom obce Heľpa:  dňa: 12. 10. 2012 uznesenie č.: 199/2012
2. Vyvesené na úradnej tabuli dňa: 15. 10. 2012
3. Zvesené z úradnej tabule dňa: 31. 10. 2012
4. Všeobecne záväzné nariadenie nadobúda účinnosť dňom 1. 11. 2012

								Jozef Fillo
							    starosta obce Heľpa